અમદાવાદ: તમારા બક્કલ-પટ્ટા ઊતરાવી દઇશ, અમારા સંબંધીઓ હાઇકોર્ટમાં ઊંચા હોદ્દા પર છે. તમે બધા પોલીસમાં કઇ રીતે નોકરી કરો છો તે અમે જોઇ લઇશું-આ શબ્દો છે એક ડોક્ટર, વકીલ અને એક યુવકના. સોલા ભાગવત ચાર રસ્તા પાસે ટ્રાફિક જામ કરનાર કારચાલક યુવકને પોલીસે પકડતાં કારચાલકે પોલીસને ખખડાવ્યા હતા, જેથી પોલીસ તેને ચોકીમાં લઇ જતાં તેનું ઉપરાણું લઇ તેનાં માતા-પિતા અને હાઇકોર્ટના વકીલ દોડી આવ્યા હતા અને પોલીસને ધમકાવી સમાધાન કરવા જણાવ્યું હતું. જો સમાધાન ન કરે તો તેમને યોગ્ય લાગે તેવી ફરિયાદ લખાવશે તેમ કહ્યું હતું. આથી સોલા પોલીસે આ અંગે ગુનો નોંધી કાર નંબરના આધારે કારચાલકની ધરપકડની તજવીજ હાથ ધરી છે.